## La Generalitat reforça el pla per a animals afectats per la DANA amb assistència veterinària gratuïta i distribució de menjar i medicines

*** 200 animals ja han sigut atesos en el centre del CEU UCH en el marc d’un pla que també preveu el rescat i les donacions**

La Conselleria de Medi Ambient, Infraestructures i Territori ha reforçat els protocols d’atenció i rescat d’animals dels municipis afectats per les inundacions amb cinc programes d’urgència per a facilitar els rescats, l’assistència veterinària gratuïta, l’alimentació, la reconstrucció i les ajudes i donacions.

Agents mediambientals de la Generalitat participen en este operatiu, activat la setmana passada, per a garantir el benestar dels animals rescatats, que ja ascendixen a 200.

Una de les seues primeres accions va ser obrir vies d’accés als albergs, l’endemà de la DANA, per a avaluar l’estat dels centres afectats en municipis com Carlet i coordinar el trasllat dels animals a punts temporals. Així mateix, s’ha establit un dispositiu permanent per a realitzar batudes amb equips de voluntaris i localitzar tant animals que requerisquen atenció com altres que hagen perdut la vida.

Quant a l’assistència, la Generalitat ha arribat a un acord amb l’Hospital Clínic Veterinari CEU UCH per a atendre tots els animals ferits que es troben, a més d’activar un protocol per a la detecció de diverses malalties i evitar que es propaguen. Gràcies a la col·laboració del CEU UCH i del club de futbol Sporting Benimaclet, tots els animals amb necessitats són atesos de manera gratuïta en les instal·lacions universitàries.

A més, en col·laboració amb l’Il·lustre Col·legi Oficial de Veterinaris de València, s’han establit punts d’atenció primària i distribució d’aliments en municipis afectats, com Picanya o Paiporta, coordinats amb els ajuntaments.

**Ajudes i donacions**

Un altre programa posat en marxa per la Generalitat és el de la recollida, l’emmagatzematge i la distribució de donatius de pinso, llits i accessoris, en col·laboració amb la Fundació BIOPARC. El material i l’aliment que arriba de tot arreu d’Espanya i de diversos països d’Europa se centralitza abans d’enviar-lo a protectores d’animals i particulars afectats.

La Conselleria de Medi Ambient, a través de l’empresa pública Vaersa, s’encarregarà també de portar el pinso a aquells llocs des dels quals no siga possible accedir als punts habilitats. Per a coordinar esta labor, s’ha activat el número de telèfon 961971819.

D’altra banda, s’ha traçat un pla de reconstrucció de servicis en col·laboració amb l’Associació d’Empresaris Veterinaris de València, habilitant un dispositiu per a cobrir les necessitats dels albergs d’animals afectats, en coordinació amb l’Associació Professional dels Nuclis Zoològics d’Animals de Companyia.

En relació amb les donacions, s’ha establit un acord amb la Fundació BIOPARC, que ha obert un apartat de recaptació exclusiu per a canalitzar les ajudes a través de la seua pàgina web. Els fons recaptats seran transferits i assignats posteriorment per la Conselleria de Medi Ambient, que també habilitarà la seua pròpia línia d’ajudes per a tots els centres de recollida d’animals afectats per la DANA, també a través de la seua pàgina web.

Fecha: 11/11/2024